ประกาศคณะกรรมการกํากับหลักทรัพย์และตลาดหลักทรัพย์

ที่ กธ. 26/2563

เรื่อง  การดํารงเงินกองทุนของผู้ประกอบธุรกิจ

                              

อาศัยอํานาจตามความในมาตรา 14 วรรคหนึ่ง (1) และมาตรา 97 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  และมาตรา 9(1) และมาตรา 49 แห่งพระราชบัญญัติสัญญาซื้อขายล่วงหน้า พ.ศ. 2546 และมาตรา 10(1) และมาตรา 30 วรรคหนึ่ง แห่งพระราชกําหนดการประกอบธุรกิจสินทรัพย์ดิจิทัล พ.ศ. 2561  คณะกรรมการ ก.ล.ต. ออกประกาศไว้ดังต่อไปนี้


ข้อ ๑ ให้ยกเลิก

(1)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 32/2560  เรื่อง การดํารงเงินกองทุนสภาพคล่องสุทธิ ลงวันที่ 29 ธันวาคม พ.ศ. 2560

(2)  ประกาศคณะกรรมการกํากับหลักทรัพย์และตลาดหลักทรัพย์ ที่ กธ. 33/2560  เรื่อง การดํารงฐานะทางการเงินของผู้ได้รับใบอนุญาตเป็นตัวแทนซื้อขายสัญญาซื้อขายล่วงหน้า ลงวันที่ 29 ธันวาคม พ.ศ. 2560


ข้อ ๒ ในประกาศและตารางท้ายประกาศนี้

“ผู้ประกอบธุรกิจ”  หมายความว่า  ผู้ประกอบธุรกิจหลักทรัพย์ ผู้ประกอบธุรกิจสัญญาซื้อขายล่วงหน้า หรือผู้ประกอบธุรกิจสินทรัพย์ดิจิทัล 

“ผู้ประกอบธุรกิจหลักทรัพย์”  หมายความว่า  บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทดังต่อไปนี้  

(1)  การให้สินเชื่อเพื่อธุรกิจหลักทรัพย์

(2)  การเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ซึ่งมิได้จํากัดเฉพาะหลักทรัพย์ดังนี้

            (ก)  ตราสารแห่งหนี้และศุกูก

            (ข) หน่วยลงทุน ใบทรัสต์ของทรัสต์ที่มีลักษณะทํานองเดียวกับกองทุนรวม หรือหลักทรัพย์ที่คณะกรรมการ ก.ล.ต. กําหนดให้เป็นหลักทรัพย์ที่มีลักษณะการลงทุนทํานองเดียวกับหน่วยลงทุน

(3)  การเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ อันเป็นตราสารแห่งหนี้และศุกูก

(4)  การเป็นนายหน้าซื้อขายหลักทรัพย์ การค้าหลักทรัพย์ หรือการจัดจําหน่ายหลักทรัพย์ ที่เป็นหน่วยลงทุน ใบทรัสต์ของทรัสต์ที่มีลักษณะทํานองเดียวกับกองทุนรวม หรือหลักทรัพย์ที่คณะกรรมการ ก.ล.ต. กําหนดให้เป็นหลักทรัพย์ที่มีลักษณะการลงทุนทํานองเดียวกับหน่วยลงทุน ซึ่งมีลักษณะดังนี้

            (ก)  มีการลงทุนในหรือมีไว้ซึ่งหลักทรัพย์เพื่อการลงทุนของบริษัท

            (ข)  มีการซื้อขายหน่วยลงทุนที่จดทะเบียนในตลาดหลักทรัพย์แห่งประเทศไทยเพื่อลูกค้าผ่านสมาชิกของตลาดหลักทรัพย์แห่งประเทศไทย

“ผู้ประกอบธุรกิจสัญญาซื้อขายล่วงหน้า”  หมายความว่า  ผู้ได้รับใบอนุญาตประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้า 

“ผู้ประกอบธุรกิจสินทรัพย์ดิจิทัล”  หมายความว่า  ผู้ได้รับใบอนุญาตประกอบธุรกิจสินทรัพย์ดิจิทัลประเภทใดประเภทหนึ่งหรือหลายประเภทดังต่อไปนี้ ซึ่งเป็นผู้ประกอบธุรกิจหลักทรัพย์หรือผู้ประกอบธุรกิจสัญญาซื้อขายล่วงหน้าด้วย

(1)  ศูนย์ซื้อขายสินทรัพย์ดิจิทัล

(2)  นายหน้าซื้อขายสินทรัพย์ดิจิทัล

(3)  ผู้ค้าสินทรัพย์ดิจิทัล

“เงินกองทุน”  หมายความว่า  เงินกองทุนสภาพคล่องสุทธิหรือส่วนของผู้ถือหุ้น

“เงินกองทุนสภาพคล่องสุทธิ”  หมายความว่า   เงินกองทุนสภาพคล่อง หักด้วย ค่าความเสี่ยง

“เงินกองทุนสภาพคล่อง”  หมายความว่า   สินทรัพย์สภาพคล่อง หักด้วย หนี้สินรวม

“สินทรัพย์สภาพคล่อง”  หมายความว่า   ผลรวมของสินทรัพย์รายการดังต่อไปนี้

(1)  เงินสดและเงินฝากธนาคาร

(2)  หลักทรัพย์ซื้อโดยมีสัญญาจะขายคืน รวมดอกเบี้ยค้างรับ

(3)  ตั๋วสัญญาใช้เงินและตั๋วแลกเงินที่ออกโดยสถาบันการเงินตามกฎหมายว่าด้วยดอกเบี้ยเงินให้กู้ยืมของสถาบันการเงิน

(4)  เงินลงทุนในหลักทรัพย์ สัญญาซื้อขายล่วงหน้า และตราสารทางการเงินอื่น

(5)  ลูกหนี้ซื้อหลักทรัพย์ตามคําสั่ง

(6)  ลูกหนี้เงินให้กู้ยืมเพื่อซื้อหลักทรัพย์ และลูกหนี้ยืมหลักทรัพย์

(7)  ลูกหนี้ทรัพย์สินวางประกัน

(8) สินทรัพย์ดิจิทัล

(9)  รายการอื่นตามที่สํานักงานประกาศกําหนด

“หนี้สินทั่วไป”  หมายความว่า   หนี้สินรวม หักด้วย หนี้สินพิเศษ

“หนี้สินรวม”  หมายความว่า

(1)  รายการหนี้สินทุกรายการที่ปรากฏในงบการเงิน แต่ไม่รวมถึงหนี้สินรายการดังนี้

            (ก)  หนี้สินที่กําหนดสิทธิของเจ้าหนี้ไว้ด้อยกว่าเจ้าหนี้สามัญทั่วไป โดยหนี้สินดังกล่าวต้องไม่มีประกันและไม่มีเงื่อนไขให้เจ้าหนี้มีสิทธิเรียกให้มีการชําระหนี้ก่อนกําหนด  ทั้งนี้ เฉพาะส่วนที่ไม่เกินกว่ามูลค่าของส่วนของผู้ถือหุ้นของผู้ประกอบธุรกิจ

            (ข)  สัญญาเช่าทางการเงินที่ให้สิทธิผู้เช่าในการซื้อทรัพย์สินที่เช่า (financing lease)

            ซึ่งผู้ประกอบธุรกิจในฐานะผู้เช่าสามารถบอกเลิกการเช่าก่อนกําหนดได้โดยไม่ต้องซื้อทรัพย์สินนั้นไป  ยกเว้นส่วนที่เป็นเบี้ยปรับที่เกิดจากการบอกเลิกสัญญาก่อนกําหนด

            (ค)  รายการอื่นตามที่สํานักงานประกาศกําหนด

(2)  รายการภาระผูกพันอื่นที่ไม่ปรากฏในงบการเงิน ซึ่งอาจก่อให้เกิดภาระหนี้สินแก่ผู้ประกอบธุรกิจได้ในภายหลัง ดังนี้

            (ก)  ภาระจากการค้ําประกัน รับรอง หรืออาวัลตั๋วเงิน

            (ข)  ภาระผูกพันอื่นที่ผู้ประกอบธุรกิจต้องชําระเงินหรือทรัพย์สินอื่นเมื่อเกิดเหตุการณ์ที่กําหนดไว้

            (ค)  ภาระผูกพันอื่นตามที่สํานักงานประกาศกําหนด

“หนี้สินพิเศษ”  หมายความว่า

(1)  หนี้สินที่ผู้ประกอบธุรกิจมีการวางทรัพย์สินไว้เป็นประกันกับเจ้าหนี้โดยหนี้สินดังกล่าวต้องไม่มีเงื่อนไขให้เจ้าหนี้มีสิทธิเรียกให้มีการชําระหนี้ก่อนกําหนด  ทั้งนี้ เฉพาะในส่วนที่ไม่เกินกว่ามูลค่าทรัพย์สินที่ผู้ประกอบธุรกิจได้วางเป็นประกันไว้กับเจ้าหนี้แล้ว

(2)  ภาระผูกพันที่มีการวางทรัพย์สินไว้เป็นประกันกับเจ้าหนี้ โดยภาระผูกพันดังกล่าวต้องมีสัญญาระบุอย่างชัดเจนว่าเจ้าหนี้ที่อาจเกิดขึ้นไม่มีสิทธิเรียกให้มีการชําระหนี้ก่อนกําหนด ทั้งนี้ เฉพาะส่วนที่ไม่เกินกว่ามูลค่าทรัพย์สินที่ได้วางเป็นประกันไว้กับเจ้าหนี้แล้ว

(3)  ผลรวมของหนี้สินรายการดังนี้

            (ก)  เจ้าหนี้หลักทรัพย์ยืมเฉพาะส่วนที่ไม่เกินกว่ามูลค่าทรัพย์สินที่ได้วางเป็นประกันไว้กับเจ้าหนี้แล้ว

            (ข)  เจ้าหนี้ทรัพย์สินวางประกัน

            (ค)  บัญชีลูกค้า

            (ง)  หลักทรัพย์ขายโดยมีสัญญาซื้อคืน

(4)  หนี้สินอื่นตามที่สํานักงานประกาศกําหนด

“ค่าความเสี่ยง”  หมายความว่า   ค่าความเสี่ยงที่เกิดจากการประกอบธุรกิจหลักทรัพย์ ธุรกิจสัญญาซื้อขายล่วงหน้า ธุรกิจสินทรัพย์ดิจิทัล หรือการดําเนินการอื่นใดของผู้ประกอบธุรกิจ

“ทรัพย์สินที่ต้องวางเป็นประกัน”  หมายความว่า   ผลรวมของจํานวนทรัพย์สินที่ลูกค้าต้องนํามาวางเป็นประกันสําหรับฐานะสัญญาซื้อขายล่วงหน้าของลูกค้าที่คงค้างอยู่ตามอัตราหรือมูลค่าที่สํานักงานประกาศกําหนด

“ส่วนของผู้ถือหุ้น”  หมายความว่า  ผลรวมของรายการดังต่อไปนี้

(1)  รายการอย่างใดอย่างหนึ่งดังนี้

            (ก)  ส่วนของผู้ถือหุ้นตามที่ปรากฏในรายงานฐานะทางการเงิน (แบบ บ.ล. 2)  ในกรณีเป็นผู้ประกอบธุรกิจที่มีหน้าที่จัดทําและยื่นรายงานฐานะทางการเงินตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยแบบรายงานของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า

            (ข)  ส่วนของผู้ถือหุ้นตามที่ปรากฏในงบการเงินล่าสุด ซึ่งมีวิธีการคํานวณตามมาตรฐานการรายงานทางการเงินที่กําหนดโดยคณะกรรมการกําหนดมาตรฐานการบัญชีตามกฎหมายว่าด้วยวิชาชีพบัญชี ในกรณีเป็นผู้ประกอบธุรกิจรายอื่นนอกเหนือจาก (ก)

(2)  ทุนที่ออกและชําระแล้ว ซึ่งรวมส่วนเกินมูลค่าหุ้นและหักส่วนลดมูลค่าหุ้นแล้ว ทั้งนี้ เฉพาะส่วนที่เพิ่มขึ้นหรือลดลงอันเนื่องมาจากการเพิ่มทุนหรือลดทุนที่ยังไม่ถูกนับรวมเป็นส่วนของผู้ถือหุ้นในแบบรายงานฐานะทางการเงินตาม (1) (ก) หรืองบการเงินล่าสุดตาม (1) (ข) 


ข้อ ๓ ประกาศนี้มิให้ใช้บังคับกับผู้ประกอบธุรกิจที่เป็นนิติบุคคลดังต่อไปนี้

(1) ธนาคารพาณิชย์ตามกฎหมายว่าด้วยธุรกิจสถาบันการเงิน

(2)  บริษัทประกันชีวิตตามกฎหมายว่าด้วยประกันชีวิต

(3)  สถาบันการเงินที่จัดตั้งขึ้นตามกฎหมายอื่น


ข้อ ๔ ให้ผู้ประกอบธุรกิจดํารงเงินกองทุนทุกสิ้นวันทําการ ตามที่กําหนดในตารางการดํารงเงินกองทุนของผู้ประกอบธุรกิจ ที่แนบท้ายประกาศนี้


ข้อ ๕ ในกรณีที่มีรายการธุรกรรมเกี่ยวกับหลักทรัพย์หรือสัญญาซื้อขายล่วงหน้าเพิ่มขึ้นอย่างรวดเร็วในระยะเวลาอันสั้น จนเป็นผลให้เงินกองทุนสภาพคล่องสุทธิของผู้ประกอบธุรกิจหลักทรัพย์หรือผู้ประกอบธุรกิจสัญญาซื้อขายล่วงหน้าต่ํากว่าร้อยละ 7 ของหนี้สินทั่วไปและทรัพย์สินที่ต้องวางเป็นประกัน (ถ้ามี) เป็นการชั่วคราว โดยผู้ประกอบธุรกิจดังกล่าวมีวงเงินกู้ด้อยสิทธิทดแทนที่มีมูลค่ามากกว่าส่วนที่ต่ํากว่าเงินกองทุนสภาพคล่องสุทธิที่ต้องดํารง ให้ถือว่าผู้ประกอบธุรกิจนั้นสามารถดํารงเงินกองทุนได้   

วงเงินกู้ด้อยสิทธิทดแทนตามวรรคหนึ่งต้องเป็นวงเงินกู้ด้อยสิทธิที่เป็นไปตามหลักเกณฑ์ดังต่อไปนี้

(1)  เป็นวงเงินกู้ด้อยสิทธิที่ผู้ให้กู้เป็นธนาคารพาณิชย์หรือบริษัทหลักทรัพย์ไม่ว่าจะจัดตั้งขึ้นตามกฎหมายไทยหรือกฎหมายต่างประเทศ หรือนิติบุคคลที่เป็นกลุ่มนิติบุคคลเดียวกันกับผู้ประกอบธุรกิจแต่ไม่รวมถึงบริษัทย่อยของผู้ประกอบธุรกิจ

ในกรณีที่การให้กู้ยืมเงินของบริษัทหลักทรัพย์ที่จัดตั้งขึ้นตามกฎหมายไทยเป็นการประกอบกิจการอื่นใดที่มิใช่ธุรกิจหลักทรัพย์ในประเภทที่ได้รับอนุญาต การให้กู้ยืมดังกล่าวต้องได้รับอนุญาตจากคณะกรรมการกํากับตลาดทุนด้วย

(2) เป็นวงเงินกู้ด้อยสิทธิที่ได้รับความเห็นชอบจากสํานักงาน โดยให้ผู้ประกอบธุรกิจดังกล่าวยื่นคําขอรับความเห็นชอบต่อสํานักงานล่วงหน้าไม่น้อยกว่า 30 วันก่อนวันที่จะนํามาเป็นวงเงินกู้ด้อยสิทธิทดแทน พร้อมเอกสารหลักฐานตามแนวทางและวิธีการที่จัดไว้บนเว็บไซต์ของสํานักงาน และให้สํานักงานพิจารณาคําขอรับความเห็นชอบดังกล่าวให้แล้วเสร็จภายใน 30 วันนับแต่วันที่สํานักงานได้รับคําขอและเอกสารหลักฐานประกอบคําขอที่ถูกต้องครบถ้วนตามคู่มือสําหรับประชาชน  ทั้งนี้ ระยะเวลาการให้ความเห็นชอบของสํานักงานในแต่ละครั้งไม่เกิน 2 ปี 

ในกรณีที่สํานักงานพิจารณาแล้วเห็นว่าผู้ให้วงเงินกู้ด้อยสิทธิมีหรือคาดว่าจะมีปัญหาฐานะทางการเงินหรือผู้ประกอบธุรกิจมีการใช้วงเงินกู้ด้อยสิทธิที่ไม่สอดคล้องกับลักษณะการประกอบธุรกิจของผู้ประกอบธุรกิจรายใด ให้สํานักงานมีอํานาจลดสัดส่วนการใช้วงเงินกู้ด้อยสิทธิหรือยกเลิกการให้ความเห็นชอบวงเงินกู้ด้อยสิทธิดังกล่าว

เพื่อประโยชน์ตามความในข้อนี้

“วงเงินกู้ด้อยสิทธิทดแทน”  หมายความว่า  วงเงินกู้ด้อยสิทธิเฉพาะส่วนที่ไม่เกินมูลค่าคงเหลือของส่วนของผู้ถือหุ้นที่หักด้วยหนี้สินด้อยสิทธิแล้ว

“วงเงินกู้ด้อยสิทธิ”  หมายความว่า  วงเงินกู้ที่กําหนดสิทธิของผู้ให้กู้ไว้ด้อยกว่าเจ้าหนี้สามัญทั่วไป โดยวงเงินกู้ดังกล่าวต้องไม่มีประกันและไม่มีเงื่อนไขให้เจ้าหนี้มีสิทธิเรียกให้มีการชําระหนี้ก่อนกําหนด

“หนี้สินด้อยสิทธิ”  หมายความว่า  หนี้สินที่กําหนดสิทธิของเจ้าหนี้ไว้ด้อยกว่าเจ้าหนี้สามัญทั่วไป โดยหนี้สินดังกล่าวต้องไม่มีประกันและไม่มีเงื่อนไขให้เจ้าหนี้มีสิทธิเรียกให้มีการชําระหนี้ก่อนกําหนด

คําว่า “กลุ่มนิติบุคคลเดียวกัน” และคําว่า “บริษัทย่อย” ให้มีความหมายเช่นเดียวกับบทนิยามของคําดังกล่าวที่กําหนดไว้ในกฎกระทรวงว่าด้วยการอนุญาตการประกอบธุรกิจหลักทรัพย์ พ.ศ. 2551


ข้อ ๖ ในการดําเนินการดังต่อไปนี้ ให้ผู้ประกอบธุรกิจดําเนินการให้เป็นไปตามหลักเกณฑ์ที่สํานักงานประกาศกําหนด 

(1)  การคํานวณเงินกองทุนตามข้อ 4 และข้อ 5 

(2)  การรายงานเกี่ยวกับการคํานวณเงินกองทุนสําหรับผู้ประกอบธุรกิจที่มีการประกอบธุรกิจสินทรัพย์ดิจิทัล


ข้อ ๗ ให้ผู้ประกอบธุรกิจที่ยังไม่เริ่มประกอบธุรกิจ หรืออยู่ระหว่างการหยุดประกอบธุรกิจตามที่ได้รับใบอนุญาตทั้งหมดหรือบางส่วนที่ได้มีหนังสือแจ้งความประสงค์นั้นต่อสํานักงานแล้ว ได้รับการยกเว้นการปฏิบัติหน้าที่ตามข้อ 4 และข้อ 6 ในส่วนที่ยังไม่เริ่มประกอบธุรกิจหรือหยุดประกอบธุรกิจนั้น


ข้อ ๘ ห้ามมิให้ผู้ประกอบธุรกิจสัญญาซื้อขายล่วงหน้าลดทุนจดทะเบียนซึ่งชําระแล้วจนทําให้ส่วนของผู้ถือหุ้นตามงบการเงินลดลง เว้นแต่จะได้รับอนุญาตจากคณะกรรมการกํากับตลาดทุน


ข้อ ๙ ให้ผู้ประกอบธุรกิจสินทรัพย์ดิจิทัลที่ไม่สามารถดํารงเงินกองทุนได้ ดําเนินการดังต่อไปนี้

(1)  ระงับการดําเนินธุรกิจสินทรัพย์ดิจิทัลทุกประเภทจนกว่าจะสามารถดํารงเงินกองทุนได้ตามที่กําหนดในข้อ 4 และได้รับอนุญาตจากสํานักงานให้ดําเนินธุรกิจได้ตามปกติ

(2)  แจ้งให้ลูกค้าทราบเป็นลายลักษณ์อักษรเกี่ยวกับการระงับการดําเนินธุรกิจตาม (1) โดยไม่ชักช้า

(3) กระทําการหรืองดเว้นการกระทําอื่นใดตามที่สํานักงานกําหนด เพื่อให้ผู้ประกอบธุรกิจสินทรัพย์ดิจิทัลสามารถกลับมาดํารงเงินกองทุนได้ตามหลักเกณฑ์ที่กําหนด


ข้อ ๑๐ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียนที่ออกหรือวางแนวปฏิบัติตามประกาศคณะกรรมการกํากับหลักทรัพย์และตลาดหลักทรัพย์ที่ถูกยกเลิกตามข้อ 1 ซึ่งใช้บังคับอยู่ก่อนวันที่ประกาศนี้ใช้บังคับ ยังคงมีผลใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียนที่ออกหรือวางแนวปฏิบัติตามประกาศนี้ใช้บังคับ


ข้อ ๑๑ ในกรณีที่มีประกาศฉบับอื่นใดอ้างอิงประกาศคณะกรรมการกํากับหลักทรัพย์และตลาดหลักทรัพย์ที่ถูกยกเลิกตามข้อ 1 ให้การอ้างอิงดังกล่าวหมายถึงการอ้างอิงประกาศฉบับนี้


ข้อ ๑๒ ประกาศนี้ให้ใช้บังคับตั้งแต่วันที่ 1 มกราคม พ.ศ. 2564 เป็นต้นไป


ผู้มีอํานาจลงนาม - ประกาศ  ณ วันที่ 8 ตุลาคม พ.ศ. 2563 

 

 

 

                                                                 (นายพิชิต  อัคราทิตย์)

                                                                   ประธานกรรมการ

                                                คณะกรรมการกํากับหลักทรัพย์และตลาดหลักทรัพย์